తెగటానికీ కొయ్యటానికీ నడుమ దారం అంచు మీద అంచలంచల కసరత్తు చేసి నునుపు అందాన్ని మెరుపు కొసలకందించే మడక కత్తి. తల చుట్టూ పిచ్చుకలా రెక్కలార్చుతూ తలకొక ప్రపంచాన్ని నిర్మించే కత్తెర. ఒళ్ళు కందకుండా ముల్లును గల్లా పట్టుకుని బయటికీడ్చే గోరుగల్లు కొత్త జంట కాలిగోళ్ళ మీద కురిసే సుతారపు జల్లు. కత్తి చర్మాన్ని కొంచెంకొంచెంగా ఒలిచి కక్కుపెట్టే సానరాయి. మెదడు నాదును మెత్తగా నూరి సాదు చేసే మాలిష్ చేతులు. ఒక తాజా కేరింతను లోకానికీ ఒక లోకాన్ని తాజా కేరింతకీ సమర్పించే చేతులు. ఒక తల్లి శరీర మూల రహస్యాల మీద హార్మోనియం వాయించే మంత్రసాని చేతులు. ఆత్మను అత్తరు గీతం చేసి సంగీత పడవల్లో సమయ సముద్రాల్ని దాటించే సన్నాయి. కళఫెళా కదిలి పందిరికి స్పందన తెచ్చే డోలు. వేదాంతి నిలకడలా ఉదరంతో శ్వాసించే సుతిబూర. ఇల్లు ఇల్లుగా పెళ్ళి పెళ్ళిగా పుట్టుక పుట్టుగ్గా బతుకు బతుగ్గా మొగ్గ తొడిగే మేళం. మా పనిముట్లు కనికట్లు కావు మాకే మంత్రాలూ రావు. బతుక్కి కళల రక్తాన్నెక్కించటం కళలకి బతుకు వారసత్వాన్నివ్వటం మా విద్య. నెర్రెలిచ్చిన లోకం గుండెకు మేము కట్టే పసరుకట్లు మా పనిముట్లు. మీ అందరి మీద మా వృత్తి రోజూ ప్రేమగా రాల్చే వెలుగు పొరలు మా పనిముట్లు. ఉపాలి కపాలం నుండి ఊడిపడ్డ ఈ వినయ మాధుర్యాలు సేవను సౌందర్య భాషలోనే పాడే మా పనికి సజీవ సంతకాలు. మంగలత్వమే మధురమని ఎలుగెత్తే నినాదాలు.  జి. లక్ష్మీనరసయ్య
tegataanikii koyyataanikii naduma daaram anchu meeda anchalanchala kasarattu chesi nunupu andaanni merupu kosalakandinche madaka katti. tala chuttu pichukala rekkalaarchutuu talakoka prapanchaanni nirminche kattera. ollu kandakunda mullunu galla pattukuni bayatikeedche gorugallu kotta janta kaaligolla meeda kurise sutaarapu jallu. katti charmaanni konchenkonchengaa olichi kakkupette sanarayi. medadu naadunu mettagaa noori saadu chese malish chetulu. oka taja kerintanu lokaniki oka lokanni taja kerintakee samarpinche chetulu. oka talli sareera muula rahasyala meeda harmonium vaayinche mantrasaani chetulu. aatmanu attaru geetam chesi sangeeta padavallo samaya samudraalni daatinche sannayi. kalafela kadili pandiriki spandana techhe dolu. vedaanti nilakadala udaramtho swaasinche sutibura. illu illugaa pelli pelligaa puttuka puttuggaa batuku batuggaa mogga todige melam. maa panimutlu kanikatlu kaavu make mantraaluu raavu. batukki kalala raktaannekkinchatam kalalaki batuku vaarasatvaannivvatam maa vidya. nerrelichina lokam gundeku memu katte pasarukatlu maa panimutlu. mee andari meeda maa vrutti roojoo premagaa ralche velugu poralu maa panimutlu. upaali kapalam nundi oodipadda ee vinaya maadhuryaalu sevanu soundarya bhashalone pade maa paniki sajeeva santakaalu. mangalatvame madhuramani elugette ninaadaalu.  ji. lakshminarasayya